Nu er jeg renset, mener den tidligere sognepræst Villy Jørgensen

- Jeg tager ombudsmandens afgørelse som en lettelse for min familie og mig. Sådan siger den tidligere Vilsted-præst Villy Jørgensen til TV2/NORD. Det er reaktionen på, at ombudsmanden fredag har uddelt "næser" - både til biskop Karsten Nissen, Viborg, og Kirkeministeriet. Villy Jørgensen fik ikke den behandling, som loven kræver, lyder ombudsmandens konklusion. - Nu er jeg renset både af politi og ombudsmand. Og det er jeg naturligvis glad for, siger Villy Jørgensen. Han blev for ca. et år siden mistænkt for at udnytte gamle i sognet - dels fordi han havde arvet penge efter en enke, dels fordi han havde modtaget et større pengebeløb fra en anden. I februar sluttede en politiundersøgelse med, at han ikke havde gjort sig skyldig i bedrageri. - Jeg synes nok jag bør have en oprejsning, siger Villy Jørgensen. Han overvejer at anke sagsforløbet til Kirkeministeriet.